Document ID: 32007R1455

KOMISJONI MÄÄRUS (EÜ) nr 1455/2007,
10. detsember 2007,
millega avatakse ühenduse impordikvoodid Egiptusest pärinevale riisile
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1785/2003 riisituru ühise korralduse kohta, (1) eriti selle artikli 13 lõiget 1,
ning arvestades järgmist:
(1)
Ühelt poolt Euroopa ühenduste ja nende liikmesriikide ning teiselt poolt Egiptuse Araabia Vabariigi vahel sõlmitud Euroopa - Vahemere piirkonna lepingu (heaks kiidetud nõukogu otsusega 2004/635/EÜ (2)) (edaspidi „leping”) (3) protokolli nr 1 on muudetud ühelt poolt Euroopa ühenduste ja nende liikmesriikide ning teiselt poolt Egiptuse Araabia Vabariigi vahel sõlmitud Euroopa - Vahemere piirkonna lepingu protokolliga, et võtta arvesse Bulgaaria Vabariigi ja Rumeenia ühinemist Euroopa Liiduga (4) (lisatud nõukogu otsusele 2007/774/EÜ (5)). Muudetud protokolliga nr 1 on ette nähtud kolm uut aastast tariifikvooti Egiptuse päritolu riisi eksportimiseks ühendusse, nimelt 57 600-tonnine kvoot CN-koodi 1006 20 alla kuuluvale kooritud riisile tollimaksumääraga 11 eurot tonni kohta, 19 600-tonnine kvoot CN-koodi 1006 30 alla kuuluvale poolkroovitud või kroovitud riisile tollimaksumääraga 33 eurot tonni kohta ning 5 000-tonnine kvoot CN-koodi 1006 40 00 alla kuuluvale purustatud riisile tollimaksumääraga 13 eurot tonni kohta.
(2)
Kõnealuseid kvoote tuleks hallata vastavalt komisjoni 2. juuli 1993. aasta määrusele (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, (6) võttes arvesse Egiptuse ja ühenduse vahelist korrapärast riisiga kauplemist ning võimaldamaks kvootidele vahetut juurdepääsu ja nende lihtsustatud haldamist.
(3)
Toote vabasse ringlusse lubamisel transpordidokumendi ja sooduspäritolu tõendava dokumendi suhtes kohaldatavad sätted on määratletud lepingu protokollis nr 4. (7) Tuleb ette näha nende üksikasjalikud rakenduseeskirjad kõnealuse kvoodi puhul.
(4)
Vastavalt ühelt poolt Euroopa ühenduste ja nende liikmesriikide ning teiselt poolt Egiptuse Araabia Vabariigi vahel sõlmitud Euroopa - Vahemere piirkonna lepingu protokolli (et võtta arvesse Bulgaaria Vabariigi ja Rumeenia ühinemist Euroopa Liiduga) artiklile nr 9, kohaldatakse käesolevat protokolli ajutiselt alates 1. jaanuarist 2007 ning see jõustub viimase kinnituskirja registreerimisele järgneva kuu esimesel päeval. Seetõttu on vaja anda võimalus importida kõnealuste kvootidega hõlmatud koguseid alates 2007. aastast.
(5)
Käesoleva määrusega ettenähtud meetmed on kooskõlas teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Egiptusest pärit riisi jaoks avatakse iga aasta 1. jaanuaril järgmised imporditariifikvoodid:
a)
57 600 tonni CN-koodi 1006 20 alla kuuluvat kooritud riisi tollimaksumääraga 11 eurot tonni kohta, järjekorranumbriga 09.1780;
b)
19 600 tonni CN-koodi 1006 30 alla kuuluvat poolkroovitud või kroovitud riisi tollimaksumääraga 33 eurot tonni kohta, järjekorranumbriga 09.1781;
c)
5 000 tonni CN-koodi 1006 40 00 alla kuuluvat purustatud riisi tollimaksumääraga 13 eurot tonni kohta, järjekorranumbriga 09.1782.
2. Kõnealuseid tariifikvoote haldab komisjon vastavalt määruse (EMÜ) nr 2454/93 artiklitele 308a-308c.
3. Erandina lõikest 1 avatakse kõnealuses lõikes nimetatud kvoodid 2007. aasta jaoks käesoleva määruse jõustumise kuupäeval.
Artikkel 2
Kauba lubamiseks vabasse ringlusse käesoleva määruse artikli 1 lõikes 1 osutatud kvootide alusel tuleb asjaomase saadetise kohta esitada transpordidokument ja sooduspäritolu tõendav dokument, mis on välja antud Egiptuses vastavalt ühelt poolt Euroopa ühenduste ja nende liikmesriikide ning teiselt poolt Egiptuse Araabia Vabariigi vahel sõlmitud Euroopa - Vahemere piirkonna lepingu protokollile nr 4.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. detsember 2007

Labels: 3
17
18